CELEX: 32019D1708
Language: sl
Date: 2019-10-07 00:00:00
Title: Sklep Sveta (EU) 2019/1708 z dne 7. oktobra 2019 o določitvi stališča, ki se v imenu Evropske unije zastopa v Generalnem svetu Svetovne trgovinske organizacije v zvezi s sprejetjem sklepa o podaljšanju oprostitve obveznosti STO, ki Združenim državam dovoljuje preferencialno tarifno obravnavo v skladu z zakonom za oživitev gospodarstva v Karibski kotlini (CBERA)

11.10.2019   
               
               
                  SL
               
               
                  Uradni list Evropske unije
               
               
                  L 260/48
               
            
         SKLEP SVETA (EU) 2019/1708
         z dne 7. oktobra 2019
         o določitvi stališča, ki se v imenu Evropske unije zastopa v Generalnem svetu Svetovne trgovinske organizacije v zvezi s sprejetjem sklepa o podaljšanju oprostitve obveznosti STO, ki Združenim državam dovoljuje preferencialno tarifno obravnavo v skladu z zakonom za oživitev gospodarstva v Karibski kotlini (CBERA)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Marakeški sporazum o ustanovitvi Svetovne trgovinske organizacije (v nadaljnjem besedilu: Sporazum STO) je začel veljati 1. januarja 1995.
                  
               
                     (2)
                  
                  
                     Odstavek 2 člena II Sporazuma STO določa, da so sporazumi in z njimi povezani pravni instrumenti, vključeni v Priloge 1, 2 in 3 Sporazuma STO (v nadaljnjem besedilu večstranski trgovinski sporazumi), sestavni del Sporazuma STO in zavezujejo vse članice.
                  
               
                     (3)
                  
                  
                     V skladu z odstavkom 3 člena IX lahko Ministrska konferenca v izjemnih okoliščinah odloči, da članico oprosti obveznosti, ki ji jo nalaga Sporazum STO ali kateri koli večstranski trgovinski sporazum.
                  
               
                     (4)
                  
                  
                     Odstavka 3 in 4 člena IX Sporazuma STO določata postopke za priznanje oprostitev obveznosti v zvezi z večstranskimi trgovinskimi sporazumi iz Prilog 1A, 1B ali 1C k Sporazumu STO in njihovimi prilogami.
                  
               
                     (5)
                  
                  
                     Na podlagi odstavka 1 člena IV Sporazuma STO je Ministrska konferenca pristojna za sprejemanje odločitev o vseh zadevah na podlagi katerega koli večstranskega trgovinskega sporazuma.
                  
               
                     (6)
                  
                  
                     Na podlagi odstavka 2 člena IV Sporazuma STO v presledkih med sestanki Ministrske konference Svetovne trgovinske organizacije (STO) njene naloge opravlja Generalni svet STO.
                  
               
                     (7)
                  
                  
                     Na podlagi odstavka 1 člena IX Sporazuma STO, STO odločitve običajno sprejema soglasno.
                  
               
                     (8)
                  
                  
                     Združenim državam je bila 15. februarja 1985 priznana oprostitev obveznosti iz odstavka 1 člena I Splošnega sporazuma o carinah in trgovini iz leta 1994 (GATT 1994) za obdobje od 1. januarja 1984 do 30. septembra 1995. Dne 15. novembra 1995 so članice oprostitev obveznosti obnovile za obdobje do 30. septembra 2005, 29. maja 2009 pa ponovno za obdobje do 31. decembra 2014. Članice so 5. maja 2015 podaljšale oprostitev obveznosti v zvezi z odstavkom 1 člena I GATT 1994 za obdobje do 31. decembra 2019 ter oprostitev razširile tako, da zajema odstavka 1 in 2 člena XIII GATT 1994 v obsegu, ki Združenim državam omogoča dajatev prosto obravnavo za uvoz upravičenih izdelkov s poreklom iz držav upravičenk, določenih v skladu z določbami zakona za oživitev gospodarstva v Karibski kotlini (CBERA).
                  
               
                     (9)
                  
                  
                     Združene države so na podlagi odstavkov 3 in 4 člena IX Sporazuma STO predložile zahtevo Generalnemu svetu, da odloči, da se obstoječa oprostitev obveznosti, ki Združenim državam dovoljuje dajatev prosto obravnavo upravičenih izdelkov s poreklom iz srednjeameriških in karibskih držav in ozemelj v skladu s CBERA, podaljša za obdobje od 1. januarja 2020 do 30. septembra 2025.
                  
               
                     (10)
                  
                  
                     Združene države zahtevo utemeljujejo z veliko revščino in nestabilnostjo v državah Karibske kotline, zlasti na Haitiju. Ugodnosti v okviru CBERA so namenjene širitvi gospodarskih priložnosti ter prispevanju k stabilnejši in uspešnejši regiji.
                  
               
                     (11)
                  
                  
                     Podaljšanje oprostitve obveznosti ne bi negativno vplivalo niti na gospodarstvo Unije niti na njene trgovinske odnose z upravičenci do te oprostitve. Poleg tega Unija podpira ukrepe za boj proti revščini in zagotavljanje stabilnosti.
                  
               
                     (12)
                  
                  
                     V skladu s členom 218(9) PDEU je primerno določiti stališče, ki se v imenu Unije zastopa v Generalnem svetu, da se podpre zahteva Združenih držav za podaljšanje oprostitve obveznosti, saj bo podaljšanje opustitve zavezujoče za članice STO –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa v Generalnem Svetu Svetovne trgovinske organizacije, je, da se podpre podaljšanje oprostitve obveznosti STO, ki Združenim državam dovoljuje preferencialno tarifno obravnavo upravičenih izdelkov s poreklom iz srednjeameriških in karibskih držav in ozemelj v skladu z zakonom za oživitev gospodarstva v Karibski kotlini od 1. januarja 2020 do 30. septembra 2025.
         
         
            Člen 2
            Ta sklep začne veljati na dan sprejetja.
         
         
            V Luxembourgu, 7. oktobra 2019
            
               
                  Za Svet
               
               
                  Predsednica
               
               A.-M. HENRIKSSON